ನೀನು ಕಪ್ಪು, ದಪ್ಪ, ಕೊಳಕು – ಪತಿ ವಿರುದ್ಧ ದೂರು ನೀಡಿದ ಪತ್ನಿ

ಗಾಂಧಿನಗರ: ಪತ್ನಿ ಕಪ್ಪು ಹಾಗೂ ನೋಡಲು ದಪ್ಪ, ಕೊಳಕು ಎಂದು ಕಿರುಕುಳ ನೀಡುತ್ತಿದ್ದ ಪತಿ ವಿರುದ್ಧ 23 ವರ್ಷದ ಮಹಿಳೆ ಗುಜರಾತಿನ ಅಹಮದಾಬಾದ್ ಪೊಲೀಸ್ ಠಾಣೆಯಲ್ಲಿ ದೂರು ದಾಖಲಿಸಿದ್ದಾಳೆ.

ಮಹಿಳೆ 2008ರಲ್ಲಿ ವಿವಾಹವಾಗಿದ್ದು, ಆಕೆಯ ಪತಿ ವರದಕ್ಷಿಣೆ ನೀಡುವಂತೆ ಕಿರುಕುಳ ಕೊಡುತ್ತಿದ್ದ ಎಂದು ಆರೋಪಿಸಿದ್ದಾಳೆ. ಅಲ್ಲದೆ ಮಹಿಳೆಯ ಪೋಷಕರು ವರದಕ್ಷಿಣೆ ನೀಡಲು ಸಾಧ್ಯವಾಗದಿದ್ದಾಗ ಅವಳ ಪತಿ ನೀನು ದಪ್ಪಗಿದ್ದೀಯಾ, ನೋಡಲು ನೀನು ಕಪ್ಪಾಗಿರುವೆ ಎಂದು ಅಣಕಿಸಿ ಥಳಿಸುತ್ತಿದ್ದನು. ಜೊತೆಗೆ ತನ್ನ ಗರ್ಲ್ ಫ್ರೆಂಡ್ ನೋಡಲು ಬಹಳ ತೆಳ್ಳಗಿದ್ದಾಳೆ ಹಾಗೂ ಬಿಳುಪಾಗಿದ್ದಾಳೆ ಎಂದು ಹೋಲಿಸಿದ್ದಾನೆ. ಜೊತೆಗೆ ಉತ್ತಮವಾಗಿ ಅಡುಗೆ ಮಾಡುವುದಿಲ್ಲ, ತನಗೆ ಕಿರುಕುಳ ನೀಡುತ್ತಾಳೆ ಎಂದು ಪತಿ ಕೂಡ ಪೊಲೀಸ್ ಠಾಣೆಯಲ್ಲಿ ದೂರು ದಾಖಲಿಸಿದ್ದಾನೆ ಎಂದು ಮಹಿಳೆ ತಿಳಿಸಿದ್ದಾಳೆ.

ನನ್ನ ಪತಿ ನನ್ನನ್ನು ದಪ್ಪ, ಕಪ್ಪು ಮತ್ತು ಕೊಳಕು ಎಂದು ವ್ಯಂಗ್ಯ ಮಾಡಿ ತನ್ನ ಗರ್ಲ್ ಫ್ರೆಂಡ್ ನೋಡಲು ತೆಳ್ಳಗೆ ಹಾಗೂ ಬಿಳುಪಾಗಿದ್ದು ಸುಂದರವಾಗಿದ್ದಾಳೆ ಎಂದು ಅವಳೊಟ್ಟಿಗೆ ತನ್ನನ್ನು ಹೋಲಿಸುತ್ತಾನೆ. ಇದನ್ನು ನಾನು ವಿರೋಧಿಸಿದಾಗ ಹಲ್ಲೆ ನಡೆಸಿ ಕಿರುಕುಳ ನೀಡುತ್ತಿದ್ದನು.

ಪತಿ ಮನೆಯವರು ಕೂಡ ನನ್ನನ್ನು ಹೊಡೆಯಲು ಪ್ರಚೋದಿಸುತ್ತಿದ್ದರು ಎಂದು ಆರೋಪಿಸಿ ದೂರು ದಾಖಲಿಸಿದ್ದಾಳೆ. ಅಲ್ಲದೆ ಹೆಣ್ಣು ಮಗುವಿಗೆನಾದರೂ ಜನ್ಮ ನೀಡಿದರೆ ತೀವ್ರವಾಗಿ ಪರಿಣಾಮವನ್ನು ಹೆದರಿಸಬೇಕಾಗುತ್ತದೆ ಎಂದು ಬೆದರಿಕೆಯೊಡ್ಡಿರುವುದಾಗಿ ಆರೋಪಿಸಿದ್ದಾಳೆ.